ประกาศธนาคารแห่งประเทศไทย เรื่อง ข้อกำหนดการบัญชีเกี่ยวกับบัตรเงินฝากของบริษัทเงินทุน

ประกาศธนาคารแห่งประเทศไทย
ประกาศธนาคารแห่งประเทศไทย
เรื่อง
ข้อกำหนดการบัญชีเกี่ยวกับบัตรเงินฝากของบริษัทเงินทุน
 

อาศัยอำนาจตามความในมาตรา ๒๒ ทวิ
แห่งพระราชบัญญัติการประกอบธุรกิจเงินทุนธุรกิจหลักทรัพย์
และธุรกิจเครดิตฟองซิเอร์ พ.ศ. ๒๕๒๒
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ พ.ศ. ๒๕๒๖
ธนาคารแห่งประเทศไทยออกข้อกำหนดการบัญชีเกี่ยวกับบัตรเงินฝาก
เพื่อบริษัทเงินทุนถือปฏิบัติดังนี้

ข้อ ๑
ให้บริษัทเงินทุนบันทึกบัญชีการรับฝากเงินโดยออกบัตรเงินฝากหรือการซื้อบัตรเงินฝากที่ออกโดยสถาบันการเงินอื่นตามจำนวนเงินที่ตราไว้ในบัตรเงินฝาก

ข้อ ๒
ในการออกบัตรเงินฝากโดยได้รับเงินน้อยกว่าจำนวนเงินที่ตราไว้ในบัตรเงินฝากให้บริษัทบันทึกบัญชีจำนวนเงินส่วนต่างนั้นเป็นค่าใช้จ่ายด้วยจำนวนที่เท่ากันทุกเดือนนับแต่วันที่ออกจนถึงวันที่บัตรเงินฝากนั้นครบกำหนด

ข้อ ๓
ในการซื้อ ซื้อลด
หรือรับช่วงซื้อลดบัตรเงินฝากชนิดไม่ระบุอัตราดอกเบี้ยที่ออกโดยสถาบันการเงินอื่น
ให้บริษัทบันทึกบัญชีจำนวนเงินส่วนต่างจากจำนวนเงินที่ตราไว้ในบัตรเงินฝากเป็นรายได้ด้วยจำนวนที่เท่ากันทุกเดือนนับแต่วันที่ซื้อ
ซื้อลด หรือรับช่วงซื้อลด จนถึงวันที่บัตรเงินฝากนั้นครบกำหนด

ข้อ ๔
ในการซื้อลด
หรือรับช่วงซื้อลดบัตรเงินฝากชนิดระบุอัตราดอกเบี้ยที่ออกโดยสถาบันการเงินอื่น
ให้บริษัทบันทึกบัญชีจำนวนเงินส่วนต่างจากมูลค่าของบัตรเงินฝากเป็นรายได้หรือตัดจากรายได้
แล้วแต่กรณี ด้วยจำนวนที่เท่ากันทุกเดือนนับแต่วันที่ซื้อลด หรือรับช่วงซื้อลด
จนถึงวันที่บัตรเงินฝากนั้นครบกำหนด

ข้อ ๕
ในการขาย ขายลด หรือขายช่วงลดบัตรเงินฝากที่ได้ซื้อ ซื้อลด
หรือรับช่วงซื้อลดไว้กรณีมีส่วนต่างจากจำนวนเงินที่ตราไว้ในบัตรเงินฝากหรือส่วนต่างจากมูลค่าของบัตรเงินฝากหลังปรับปรุงด้วยส่วนต่างในข้อ
๓. หรือข้อ ๔.
ซึ่งคงเหลือ
ณ วันที่ขาย ขายลด
หรือขายช่วงลดบัตรเงินฝากนั้นแล้วให้บริษัทบันทึกบัญชีจำนวนเงินส่วนต่างที่คงเหลือเป็นกำไรหรือขาดทุนแล้วแต่กรณีทันที

ข้อ ๖[๑] ประกาศนี้ให้ใช้บังคับเมื่อพ้น
๑๕ วัน นับแต่วันที่ประกาศในราชกิจจานุเบกษาเป็นต้นไป

ประกาศ ณ วันที่ ๒๐
พฤศจิกายน ๒๕๓๕
วิจิตร สุพินิจ
ผู้ว่าการ
ธนาคารแห่งประเทศไทย
พรพิมล/พิมพ์
๒๘ สิงหาคม ๒๕๔๖
พรพิมล/แก้ไข
๑ กันยายน ๒๕๔๖
A+B+C

[๑] รก.๒๕๓๕/๑๔๙/๑๓๒๖๐/๒๔ พฤศจิกายน ๒๕๓๕